LV Eiropas Savienības Oficiālais Vēstnesis C 155/11

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 155/08)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

ORIEL SEA MINERALS

ES Nr.: IE-PDO-0005-01319 – 26.2.2015.

AĢIN ( ) ACVN ( X )

1. Nosaukums vai nosaukumi

Oriel Sea Minerals

2. Dalībvalsts vai trešā valsts

Īrija

3. Lauksaimniecības produkta vai pārtikas produkta apraksts

3.1. Produkta veids

2.6. grupa. Sāls

3.2. Apraksts par produktu, uz kuru attiecas 1. punktā minētais nosaukums

Oriel Sea Minerals ir nosaukums, ar kuru apzīmē koncentrētus jūras minerālsāļus, ko šķidrā veidā iegūst Orielas (Oriel) ostas līcī, Klogerhedā (Clogherhead), Drohedā (Drogheda), Lautas (Louth) grāfistē Īrijā. Tas ir koncentrēts makroelementu un mikroelementu maisījums dzidra (atkarībā no ieguves sezonas dažkārt viegli iedzeltena), nedaudz viskoza šķidruma formā. Tas ir bez piedevām. Pieskaroties maisījumam, sajūtama eļļaina konsistence, lai gan tas nesatur eļļu. Jūras minerālu dinamiskā viskozitāte ir 4,00–5,15 mPa·s, ja temperatūra ir 25° un rotācijas ātrums 50 apgr./min. (± 10 %). Tā kā tas ir koncentrēts šķidrums, to pēc vajadzības var izšķīdināt lielākajā daļā dzērienu un sulu vai arī tīrā ūdenī attiecībā no 100:1 līdz 1 000:1.

Šķidrumā minerāli un mikroelementi ir sastopami elementu jonu stāvoklī (pirms tie ir saistījušies ar tādiem ligandiem kā sulfāti, citrāti, oksīdi utt.). Orielā izmantotā sistēma ļauj iegūt šos minerālus no okeāna ūdeņiem un koncentrēt tos.

Koncentrētā stāvoklī minerāliem piemīt spēcīga minerālsāļu garša, taču atšķaidīti ar ūdeni, sulu vai citu dzērienu pareizā attiecībā minerāli izšķīst, neatstājot gandrīz nekādu pēcgaršu. Oriel Sea Minerals ir lielisks uztura bagātinātājs, kas, uzņemts ar ūdens vai šķidruma palīdzību, nodrošina minerālvielu optimālu līdzsvaru un attiecību organismā un ļauj labāk absorbēt un izmantot uzturvielas.

Oriel Sea Minerals analīzes sertifikāts. Tabulā norādītās Oriel Sea Minerals vērtības svārstās ± 10 % robežās.

Oriel Sea Minerals analīze Testēšanas metode: ICP MS Oriel Sea Minerals ml/l H2O Ūdens Mazāk par 58 % (pēc masas) Mg Magnijs Mazāk par 60 ml/l Na Nātrijs Mazāk par 23 ml/l K Kālijs Mazāk par 20 ml/l B Bors Mazāk par 200 ml/l Ca Kalcijs Mazāk par 70 ml/l Ni Niķelis Mazāk par 2,31 ml/l Cu Varš Mazāk par 1,45 ml/l Sr Stroncijs Mazāk par 1,21 ml/l Mo Molibdēns Mazāk par 0,5 ml/l Fe Dzelzs Mazāk par 0,5 ml/l Zn Cinks Mazāk par 0,5 ml/l Al Alumīnijs Mazāk par 0,5 ml/l Mn Mangāns Mazāk par 0,23 ml/l Cd Kadmijs Mikrodaudzums Cr Hroms Mikrodaudzums Se Selēns Mikrodaudzums Pb Svins Mikrodaudzums Co Kobalts Mikrodaudzums Tl Tallijs Mikrodaudzums Be Berilijs Mikrodaudzums

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Īrijas jūrā dabiski ievākti jūras minerāli.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ražošanas posmi

Lai nodrošinātu gatavā produkta nemainīgumu, visi ievākšanas, iztvaicēšanas, atdalīšanas un kristalizācijas procesi tiek veikti noteiktajā apgabalā kontrolētos un uzraudzītos apstākļos. Pie ražošanas procesiem pieder:

— jūras ūdens sūknēšana un filtrēšana caur filtru sistēmu,

— vairuma jūras sāls atdalīšana pēc sāļu šķīduma koncentrēšanas slēgtā sistēmā zem spiediena,

— jūras minerālu koncentrēšana augstspiediena sistēmā,

— koncentrētu jūras minerālu ieguve.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Orielas osta Klogerhedā atrodas uz ziemeļrietumiem no Klogerhedas zemesraga, kas iesniedzas tālu dziļūdens šaurumos. Konkrētais norobežotais apgabals plešas no Klogerhedas tālākā dienvidu punkta, kura koordinātas ir 53,79497 ziemeļu platuma, – 6,21778 rietumu garuma jeb 53°47′42″ ziemeļu platuma, 6°13′04″ rietumu garuma, līdz Dananija (Dunany) zemesraga tālākajam ziemeļu punktam, kura koordinātas ir 53,86144 ziemeļu platuma, – 6,23838 rietumu garuma jeb 53°51′41″ ziemeļu platuma, 6°14′18″ rietumu garuma. Tā garums ir 5 jūras jūdzes, un tas atrodas Dandolkas (Dundalk) līcī, kas ir 2013. gadā klasificēts dzīvu gliemeņu ieguves apgabals ar kodu LH-DB-DB, kuru izdevusi Jūras zvejniecības aizsardzības iestāde.

5. Saikne ar ģeogrāfisko apgabalu

Jūras minerālu izcelsme nosaka to minerālvielu attiecību, līdzsvaru, garšu un izskatu. Līdzīgi kā apvidus un laikapstākļi ietekmē vīnogas, tāpat arī produktu Oriel Sea Minerals ietekmē dziļūdens straumes, ūdens nepiesārņotība, minerālvielu saturs un tīrība šajā vietā, kā arī procesi, kurus izmanto, lai veidotu, saglabātu un izsmalcinātu minētās īpašības.

Jūras sāļu ieguve šajā reģionā notiek jau gadsimtiem ilgi. Citāts no Lautas grāfistes arheoloģijas un vēstures žurnāla (County Louth Archaelogical & Historical Journal): “1667. gada 28. janvārī vikonts Danganons zemes gabalu, kas atradās netālu no Kārlingfordas, iznomāja sāls ražotājam pulkvedim Kukam no Čisvikas Midlseksā sāls ieguves uzsākšanai.” Simtiem gadu Orielas osta ir bijusi sinonīms bagātīgiem zvejas ūdeņiem, kuros vietējie iedzīvotāji ir zvejojuši dziļūdens zivis tieši pie klintīm un ostas ūdeņos. Sāls bija būtiska sastāvdaļa, ko izmantoja, lai ostā izkrautās zivis sagatavotu patēriņam, uzglabāšanai un secīgai transportēšanai uz tirgu (1797. gada kartē punktā pt mp 16 pm netālu no Ņūristrītas (Newry Street) attēlotas sālsraktuves, un vietējos dokumentos atrodami sīki apraksti par slūžu vārtiem, kas saukti arī par “sāls vārtiem”).

Golfa straume plūst Īrijas rietumu krasta virzienā, un, sastapusies ar Norvēģu jūras vēsākajiem ūdeņiem, tā apvijas ap Īrijas ziemeļu un ziemeļaustrumu zemesmalu un plūst līdz galamērķim, kas ir piecas jūdzes aiz Orielas ostas līča. Šajā vietā straume beidzas, jo tā sastopas ar Īrijas otrās lielākās upes Boinas (Boyne) spēcīgo izteku.

Orielas osta atrodas ziemeļrietumos no Klogerhedas zemesraga, kas iesniedzas tieši dziļūdens šaurumos. Testi uzrāda, ka sāļums šajos ūdeņos līdzinās sāļumam, kāds parasti piemīt tikai dziļjūras ūdeņiem. Šis paaugstinātais sāļums ir saistīts ar Golfa straumes neparasti dziļo strāvojumu šajā apvidū. Orielas ostā noteiktais ūdens blīvums nemainīgi ir 3,5–3,6 %, kas atbilst dziļāku ūdeņu blīvumam.

Īrijas Jūras institūts Orielas ostas ūdeņus daudzus gadus pēc kārtas ir klasificējis Starptautiskās gliemju un vēžveidīgo kvalitātes “A” kategorijā, kas apzīmē tīrākos jūras ūdeņus. Krabju, omāru, ēdamgliemeņu, nažgliemeņu un citu gliemeņu ieguve Orielas ostas līcī un ap to ir dinamiska uzņēmējdarbība, un šī gliemju un vēžveidīgo ieguves dinamika veicina arī ūdens augsto kvalitāti un minerālvielu saturu. Turklāt šis reģions ietilpst Dandolkas līcī, kas ir 2014. gadā klasificēts dzīvu gliemeņu ieguves apgabals ar kodu LH-DB-DB, kuru Jūras zvejniecības aizsardzības iestāde izdevusi attiecībā uz nažgliemeņu un citu gliemeņu ieguvi.

Produkta Oriel Sea Minerals īpašības ir tieši saistītas ar neparasti dziļajām jūras straumēm ģeogrāfiskajā atrašanās vietā, augsto minerālvielu saturu, kas šādiem sekliem ūdeņiem parasti nepiemīt, un Golfa straumi un plūdmaiņu ūdeņiem, kas apskalo Īrijas ziemeļu zemesmalu un ieplūst Dandolkas līcī un pēc tam Orielas ostas līcī. Šis kvalitatīvais ūdens ar augsto minerālvielu saturu pēc tam tiek iegūts un rafinēts, izmantojot procesu, kurā tas nenonāk saskarē ar gaisu, zemi vai cilvēku, līdz tiek iegūts koncentrēts, minerālvielām bagāts maisījums.

Kopsavilkums

Saražoto jūras minerālu izcelsme nosaka to īpašības, kas ir tieši saistītas ar ūdens sāļumu, kvalitāti un minerālvielu saturu šajā reģionā. To apliecina produkta Oriel Sea Minerals minerālvielu saturs, līdzsvars, kvalitāte un tīrība.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.agriculture.gov.ie/gi/pdopgitsg-protectedfoodnames/products/

(1) OV L 343, 14.12.2012., 1. lpp.